Klaoda ar Prat
Dr Klaoda ar Prat (uf Französisch Claude-Marie Le Prat), wo am 25. Jänner 1875 z Brest uf d Wält cho und am 13. April 1926 z Vern d'Anjou gstorben isch, isch e französische Lehrer und e bretonische Mundartschriftsteller gsi. Er het au dr Autorename oder s Psöidonüm Pluenzir gha.

sis Läbe 
Dr ar Prat isch i der Hafestadt Brest im französische Departemänt Penn ar Bed (uf Französisch Finistère) uf d Wält cho. Er isch Lehrer a dr chrischtleche Schuel z Landivizio öppe dryssg Kilometer nordweschtlech vo Brest, ganz im Egge vo dr Bretagne, worde. Ane 1914 het er wägem Erschte Wältchrieg in Milidärdienscht müesse goo, und zwöi Joor drufabe het er d Loeiza Charran, wo au us dr Bretagne gsi isch, ghürootet. Mit Einefüfzgi isch dr Klaoda ar Prat z Vern d'Anjou i dr französische Region Pays de la Loire gstorbe.

Mit Dryssgi het er agfange uf Bretonisch, der keltische Sprooch vo z’usserscht im Nordweschte vo Frankrych Sache z schrybe. Die regionale Sprooche sind dozmol bim französische Staat nid gärn gseh und im öffentleche Läbe wie au i de Schuele verbotte gsi. Es isch bsunders die regionali katholischi Kulturbewegig gsi, wo s Bretonische het welle erhalte. Do drzue het au dr ar Prat ghört, wo zu de bedütende Verteidiger vo der alte yheimische Sprooch ghört het.

Er het Byträäg für die bretonischi Dialäktzytschrift Feiz ha Breiz und anderi Reie und es bar Romään, Gschichte, Theater, Gsäng und Gedicht gmacht.

Dr bretonisch Kulturverein Kevredigezh Vroadel Breizh het em anne 1913 en Pryys gää für sis Wärch Chomit er gêr!

Wärch 
 Chomit er gêr! 1913
 An teir c'had hag ar mevel laër. Daou bez-c'hoari farsus dastumet, adgwelet hareizet a-nevez, 1910
 Mouez-Reier Plougastell, 1905
 Trubuilhoù an aotroù Gargam, 1909
 Buhez Genovefa a Vraban, 1926
 Ar bugel hag ar Barz, In: Revue de Bretagne, 1907
 Kentoc'h mervel! Darvoud c'hoarvezet epad an dispac'h e tri arvest. 1911.
 Levrig-dourn trede-urz Sant Fransez. Havet ivez Urz ar Binijen evit tud ar bed, 1912
 Nozveziou an Arvor. Eil levr marvailhou evit ar Vretoned, 1909
 Rimadellou Brezonek, 1911
 Maro job per ar braz, 1915

Literatur 
 Frañses Favereau: Anthologie de la littérature de langue bretonne au XXème siècle. Partie 1900–1918. 2001, S. 348.

Fuessnoote 

Lyriker
Autor
Bretonisch
Mundartautoor
Franzoos
Maa